CELEX: 62020TN0174
Language: hu
Date: 2020-04-04 00:00:00
Title: T-174/20. sz. ügy: 2020. április 4-én benyújtott kereset – Comune di Stintino kontra Bizottság

25.5.2020   
            
            
               HU
            
            
               Az Európai Unió Hivatalos Lapja
            
            
               C 175/34
            
         
      2020. április 4-én benyújtott kereset – Comune di Stintino kontra Bizottság
      (T-174/20. sz. ügy)
      (2020/C 175/45)
      Az eljárás nyelve: olasz
      
         Felek
      
      
         Felperes: Comune di Stintino (képviselő: G. Machiavelli ügyvéd)
      
         Alperes: Európai Bizottság
      
         Kérelmek
      
      A felperes azt kéri, hogy a Törvényszék semmisítse meg az alábbiakat:
      
                  —
               
               
                  az Európai Bizottság Környezetvédelmi Főigazgatóságának A. Igazgatósága (A – Politika, Koordináció, LIFE, irányítás és erőforrások, ENV. A. 4. a LIFE irányítása, adminisztráció, IT és támogatási szolgáltatások, egységvezető) Ref. Ares(2020)734033-05/02/2020. sz. értesítésében szereplő rendelkezés, amely megállapította a „LIFE10 NAT/IT/000244 – ST.e.R.N.A.” program tekintetében a Comune di Stintino számára biztosított finanszírozás csökkentését, és amely elrendelte a már teljesített túlfizetések visszatérítését;
               
            
                  —
               
               
                  az Európai Bizottság 2020. február 24-i 3242002652. sz. terhelési értesítése, amelyben az azt kéri a Comune di Stintinótól, hogy fizessen meg 447 078,63 euró összeget a fenti rendelkezés értelmében jogalap nélkül kifizetettnek minősülő összegek visszafizetése címén;
               
            
                  —
               
               
                  az Európai Bizottság Környezetvédelmi Főigazgatóságának A. Igazgatósága (A – Politika, Koordináció, LIFE, irányítás és erőforrások, ENV. A. 4. a LIFE irányítása, adminisztráció, IT és támogatási szolgáltatások, egységvezető) Ref. Ares(2019)6551262-23/10/2019. sz. értesítésében szereplő rendelkezés, amely megállapította a fent említett finanszírozással kapcsolatos nem támogatható kiadások arányát, a Comune di Stintino számára pedig 30 napot biztosított arra, hogy kifogást emeljen (R3. sz. dokumentum);
               
            
                  —
               
               
                  bármely más, a fentiek alapjául szolgáló, azokból eredő és/vagy mindenesetre azokhoz kapcsolódó aktus vagy rendelkezés.
               
            
         Jogalapok és fontosabb érvek
      
      Keresete alátámasztása érdekében a felperes a következő jogalapokra hivatkozik.
      
                  1.
               
               
                  Az általános fellépés szintjén: lényeges eljárási szabályok megsértése, az Európai Unió működéséről szóló szerződés 15. és 296. cikkének megsértése, az Európai Unió Alapjogi Chartája 41. cikke (2) bekezdése c) pontjának megsértése: indokolás hiánya, amennyiben nem érthető, hogy miként határozták meg az alkalmazott csökkentés százalékos arányát.
               
            
                  2.
               
               
                  Az általános fellépés szintjén: lényeges eljárási szabályoknak, az arányosság elvének, valamint az Európai Unióról szóló szerződés 5. cikkének a megsértése, amennyiben a csökkentés nem arányos az elvégzett intézkedésekhez képest.
               
            
                  3.
               
               
                  Az általános fellépés szintjén: lényeges eljárási szabályoknak, az arányosság elvének, valamint az Európai Unióról szóló szerződés 5. cikkének a megsértése, amennyiben a csökkentés tekintetében alkalmazottnál magasabb százalékos arányban hajtották végre a projektet.
               
            
                  4.
               
               
                  Földvásárlás, valamint a lagúna, a csatorna és a torkolatok környezeti helyreállítása: lényeges eljárási szabályoknak, az arányosság elvének, valamint az Európai Unióról szóló szerződés 5. cikkének, a finanszírozásról szóló közös rendelkezések 35. cikke (1) bekezdésének, valamint a bizalomvédelem elvének a megsértése, mivel a megtámadott aktusok sértik a fent említett normákat, továbbá mivel nem vitatott, hogy ezt a tevékenységet teljes egészében végrehajtották.
               
            
                  5.
               
               
                  A terület megfigyelése, környezetvédelmi oktatás és hozzáférhető ökológiai hálózat: lényeges eljárási szabályoknak, az arányosság elvének, valamint az Európai Unióról szóló szerződés 5. cikkének, a finanszírozásról szóló közös rendelkezések 18. cikkének, valamint a bizalomvédelem elvének a megsértése, mivel ezt a tevékenységet teljes egészében végrehajtották, a felrótt késedelmek pedig hosszú távon nem sértik a hozzáférhetővé tétellel kapcsolatos tevékenységet. A tevékenységet ugyanis teljes mértékben elvégezték volna abban a részében, amelyben ez – a környezeti korlátok figyelembevétele mellett – lehetséges volt.
               
            
                  6.
               
               
                  A projekt koordinálása: a bizalomvédelem elvének, lényeges eljárási szabályoknak, az Európai Unió működéséről szóló szerződés 15. és 296. cikkének, valamint az Európai Unió Alapjogi Chartája 41. cikke (2) bekezdése c) pontjának a megsértése, az indokolás hiánya, az arányosság elvének, az Európai Unióról szóló szerződés 5. cikkének és a finanszírozásról szóló közös rendelkezések 18. cikkének a megsértése, mivel nem érthető, hogy miként határozták meg az alkalmazott csökkentés százalékos arányát, de mindenesetre az alkalmazott csökkentés nem arányos az elvégzett cselekvéssel.